Πρωτοβουλία του Βασιλείου των Κάτω Χωρών ενόψει της έκδοσης κανονισμού του Συμβουλίου για την τροποποίηση του κανονισμού (ΕΚ) αριθ. 44/2001 για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις

(2002/C 311/09)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 61 στοιχείο γ) και το άρθρο 67 παράγραφος 1,

την πρωτοβουλία του Βασιλείου των Κάτω Χωρών(1),

τη γνώμη του Ευρωπαϊκού Κοινοβουλίου(2),

τη γνώμη της Οικονομικής και Κοινωνικής Επιτροπής(3),

Εκτιμώντας τα ακόλουθα:

(1) Στα πλαίσια του στόχου της Κοινότητας για την προοδευτική εγκαθίδρυση ενός χώρου ελευθερίας, ασφάλειας και δικαιοσύνης, μέσα στον οποίο εξασφαλίζεται η ελεύθερη κυκλοφορία των προσώπων, εκδόθηκε στις 22 Δεκεμβρίου 2000 ο κανονισμός (ΕΚ) αριθ. 44/2001(4) και άρχισε να ισχύει την 1η Μαρτίου 2002.

(2) Ο κανονισμός (ΕΚ) αριθ. 44/2001 προβλέπει κανόνες δικαιοδοσίας σε θέματα σχετικά με ατομικές συμβάσεις εργασίας. Συγκεκριμένα, το άρθρο 20 του εν λόγω κανονισμού προβλέπει κανόνα δικαιοδοσίας για αγωγές που ασκεί ο εργοδότης. Οι αποφάσεις που εκδίδονται σύμφωνα με το άρθρο 20 αναγνωρίζονται και εκτελούνται δυνάμει του εν λόγω κανονισμού.

(3) Λόγω δυσχερειών που έχουν προκύψει σε διασυνοριακές εργασιακές σχέσεις, έχει καταστεί αναγκαίο να τροποποιηθεί το άρθρο 20 του κανονισμού (ΕΚ) αριθ. 44/2001. Σύμφωνα με το εργατικό δίκαιο ορισμένων κρατών μελών, όσον αφορά τη λήξη της συμβάσεως εργασίας, οι εργοδότες έχουν τη δυνατότητα να ζητήσουν δικαστική ακύρωση αντί απόλυσης και σε ορισμένες περιπτώσεις, η δικαστική ακύρωση είναι υποχρεωτική. Η δικαστική ακύρωση παρουσιάζει πλεονεκτήματα, τόσο για τον εργαζόμενο όσο και για τον εργοδότη.

(4) Λαμβανομένης υπόψη της αρχής της ελεύθερης κυκλοφορίας των εργαζομένων και με στόχο τη βελτίωση των συνθηκών για δικαστική ακύρωση, δίδεται η δυνατότητα στον εργοδότη να εγείρει αγωγή ενώπιον των δικαστηρίων του τόπου όπου ο εργαζόμενος συνήθως εκτελεί την εργασία του. Τα δικαστήρια αυτά έχουν ειδική, στενή σχέση με τη διαφορά, η οποία, γενικότερα, χρησιμεύει και για τον καθορισμό του εφαρμοστέου δικαίου, δεδομένου ότι τα δικαστήρια αυτά έχουν, γενικότερα, μεγαλύτερες δυνατότητες απόκτησης πληροφοριών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ

Άρθρο 1

Στο άρθρο 20 του κανονισμού (ΕΚ) αριθ. 44/2001, παρεμβάλλεται η ακόλουθη παράγραφος: "1α. Η αγωγή που ασκεί ο εργοδότης για λήξη συμβάσεως εργασίας μπορεί να εγερθεί και ενώπιον του δικαστηρίου του τόπου συνήθους εκτέλεσης της εργασίας του ή εφόσον ο εργαζόμενος δεν εργάζεται συνήθως σε μία και μόνη χώρα, στο δικαστήριο του τόπου όπου είναι εγκατεστημένη η επιχείρηση που τον προσέλαβε.".

Άρθρο 2

Ο παρών κανονισμός αρχίζει να ισχύει την επόμενη ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος σύμφωνα με τη συνθήκη για την ίδρυση της Ευρωπαϊκής Κοινότητας.

...

Για το Συμβούλιο

Ο Πρόεδρος

...

(1) ΕΕ C ...

(2) ΕΕ C ...

(3) ΕΕ C ...

(4) ΕΕ L 12 της 16.1.2001, σ. 1· κανονισμός όπως τροποποιήθηκε τελευταία από τον κανονισμό (ΕΚ) αριθ. 1496/2002 της Επιτροπής (ΕΕ L 225 της 22.8.2002, σ. 13).